སློབ་གསོ་གཏོང་མཁན་དང་སློབ་གསོ་མྱོང་མཁན།སློབ་གསོའི་འཆར་བཀོད་གསུམ་ནི་སློབ་གསོ་བྱ་བའི་འགག་སྒོ་གཙོ་གྲས་ཡིན་ལ།སློབ་གསོ་གཏོང་མཁན་དང་སློབ་གསོ་འཆར་བཀོད་གཉིས་ནི་ཐད་ཀར་དུ་སློབ་གསོ་མྱོང་མཁན་གྱི་དགོས་མཁོ་དང་དངོས་དང་འཚམས་པ་ཞིག་ཡིན་ན་ནི།སློབ་གསོ་མྱོང་མཁན་གྱིས་གོང་གི་སློབ་གསོའི་མ་ལག་གཙོ་བོ་དེ་གཉིས་ཀྱི་ཁྱབ་ཁོངས་ཁྲོད་འགུལ་བསྐྱོད་བྱས་ཏེ་སློབ་གསོའི་རྩི་བཅུད་གཞིབས་དགོས་པས།དེང་སྐབས་ང་ཚོ་བོད་ཀྱི་སློབ་གྲྭ་མང་བོས་ཀྱང་སློབ་གསོའི་འཆར་བཀོད་དེ་ཉིད་སློབ་གསོའི་དམིགས་ཡུལ་འགྲུབ་བྱེད་ཀྱི་ཐབས་ལམ་དུ་དགོངས་ནས་ཤེས་བྱའི་སྣ་སྒོ་འཛོམས་ཤིང་རིན་ཐང་ལྡན་པ།དེང་རབས་སློབ་གསོའི་འཕེལ་ཁ་དང་མཐུན་པའི་བསླབ་དེབ་དང་སློབ་ཆས།མཁོ་དངོས་གང་མང་ཞིག་ལེགས་སྒྲིག་བྱེད་ཀྱིན་ཡོད།དེ་ལྟར་ནའང་སློབ་གྲྭ་ཆེ་འབྲིང་ཆུང་གསུམ་དུ་དུས་རབས་ཀྱི་འགྲོས་དང་མཐུན་པའི་བསླབ་བྱ་མང་བོ་ཞིག་དུས་ལྟར་བཀོད་སྒྲིག་བྱས་ཀྱང་།ཆེད་གཉེར་མི་སྣ་དཀོན་པའི་སྣང་ཚུལ་འདིས་མི་རིགས་ས་ཁུལ་གྱི་སློབ་གསོའི་བྱ་བཞག་ལ་གནོད་འཚེ་རི་ལྟར་སྤུངས་པས་སློབ་གསོ་བདེ་ཐང་ཅན་དུ་ཁ་ཕྱོགས་རྒྱུ་ནི་དཀའ་ཚེགས་སུ་གྱུར་ཡོད།མི་རིགས་ས་ཁུལ་གྱི་སློབ་གྲྭ་ཆེ་འབྲིང་ཆུང་གསུམ་ལ་ཆེད་གཉེར་མི་སྣ་དཀོན་པའི་གནད་དོན་ཁྱབ་གདལ་དུ་གནས་ཡོད།ལྷག་པར་དུ་སློབ་ཆུང་ཞིག་ལ་ཆ་མཚོན་ན།གླུ་དབྱངས་དང་རི་མོ།རྩལ་སྦྱང་།དབྱིན་ཡིགརྒྱ་ཡིག་སོགས་དང་སློབ་འབྲིང་ཞིག་ལ་ཆ་མཚོན་ན།ཆབ་སྲིད་དང་ས་ཁམས།ལོ་རྒྱུས།གློག་ཀླད།ལུས་རྩལ།རོལ་དབྱངས་བཅས་ཀྱི་ཆེད་གཉེར་དགེ་རྒན་མེད་པའི་གནད་དོན་ད་རུང་ཚབས་ཆེན་ཡིན།ཆེད་གཉེར་མ་ཡིན་པའི་གནད་དོན་གཙོ་བོ་བསླབ་བྱ་དང་འབྲེལ་ཡོད་ཀྱི་ཤེས་བྱའི་རྨང་གཞི་ཞན་པ་དང་ཉམས་མྱོང་མེད་པས།རྒྱུན་པར་སློབ་གསོའི་བྱ་བ་ལ་ཤུགས་རྐྱེན་མི་ལེགས་པ་ཐེབས་ཀྱིན་ཡོད།དཔེར་ན།སློབ་གྲྭ་ཆེ་གེ་མོ་ཞིག་གིསདགེ་རྒན་གྱིས་སྐབས་དོན་ཆབ་སྲིད་ཀྱི་སློབ་ཁྲིད་བྱེད་སྐབས་སུ།ཟེར་བ་དེའི་རྒྱ་ཡིག་གི་ཧ་མ་གོ་བར་སློབ་མ་རྣམས་ལ་འགྲེལ་བཤད་བྱེད་དུས།ཨོ་ལིན་ལུས་རྩལ་འགྲན་ཚོགས་ནི་ཨོ་སི་ཁྲུ་ལི་ཡའི་ལོང་ཀྲུང་ཞེས་པའི་ས་ཆར་ཚོགས་ཡོད།ཅེས་དགོད་བྲོ་བའི་ལོག་བཤད་ཆེན་པོ་བྱས་འདུགའདི་ལྟ་བུའི་སྣང་ཚུལ་ནི་བོད་ཀྱི་སློབ་གསོའི་ཁྱབ་ཁོངས་ཁྲོད།རྟ་མོག་གི་རྒྱབ་ཀྱི་སྤུ་བཞིན་གང་སར་འབྱུང་ཀྱིན་ཡོད་ལ།གཞན་ཡང་ཆེད་གཉེར་མ་ཡིན་པའི་དགེ་རྒན་མང་བོ་ཞིག་གིས་སློབ་ཚན་གྱི་འབྲེལ་ཡོད་ནང་དོན་མི་གོ་བ་དང་ཡང་ན་འགྲེལ་དཀའ་བ་དག་གོང་ལྟར་ལོག་འགྲེལ་དང་ཡང་ན་སློབ་ཕྲུག་རྣམས་ལ་མི་འཆད་པའི་གནད་དོན་མཆིས་ལ།ཡང་སྐབས་འགར་རིག་པ་རྣོ་བའི་སློབ་མ་འགའ་རེས་འབྲེལ་ཡོད་བསླབ་བྱའི་ཟབ་དོན་རྟོགས་ཏེ་དེའི་ཕྱོགས་ཀྱི་ཤེས་བྱའི་ཟབ་གནད་དག་དྲི་བའི་ཚུལ་དུ་བཏོན་ཚེ།ཆེད་གཉེར་མིན་པའི་དགེ་རྒན་རྣམས་ཀྱིས་ཁ་ལན་སློག་མི་ཐུབ་པར་མ་ཟད།ཐ་ན་རང་ཉིད་ཀྱིས་འབྲེལ་ཡོད་ཡིག་ཚང་ཀློག་སྟེ་བརྟག་ཅིང་དཔྱད་ནའང་དགེ་རྒན་རང་ཉིད་ཀྱིས་ད་རུང་ཧ་གོ་ཀྱིན་མེད་པའི་སྣང་ཚུལ་འདུགརོལ་དབྱངས་ལྟ་བུ་ལ་ཆ་མཚོན་ནའང་དགེ་རྒན་རང་ཉིད་ཀྱིས་ལེན་ཤེས་པའི་གླུ་དབྱངས་རེ་གཉིས་ཙམ་བསླབ་ཏེ་དུས་ཚོད་གཏོང་ཐབས་བྱས་པ་མ་གཏོགས།རོལ་དབྱངས་ཀྱི་གཞི་རྩའི་དབྱངས་འགྲོས་དང་གོ་རིམ།འགྱུར་ཁུགས་ཀློག་བྱེད་ཀྱི་རྩ་བའི་ཤེས་བྱ་འཆད་ཤེས་པའི་ཆེད་གཉེར་དགེ་རྒན་མི་རིགས་ས་ཁུལ་གྱི་སློབ་གྲྭ་ཆེ་འབྲིང་ཆུང་གསུམ་དུ་ག་ཚོད་ཡོད།མཛུབ་ཀུ་ནང་འགུགས་བྱས་ཏེ་བགྲང་རྒྱུ་ཡོད་དམ།ཐ་ན་རོལ་ཆས་གཅིག་ཀྱང་འབུད་དཀྲོལ་བྱ་མི་ཤེས།རྩལ་སྦྱང་སློབ་ཁྲིད་ལྟ་བུར་ཆ་མཚོན་ནའང་ལྒང་ལི་རྩེ་བ་དང་སློབ་གྲྭའི་ར་བསྐོར་དུ་བསྐོར་བ་ཙམ་རྒྱག་ཏུ་འཇུག་པ་སོགས་གནག་རྫི་གླེན་པ་ཞིག་གིས་ཀྱང་རྟོགས་ནུས་པའི་སྣང་ཚུལ་འདི་དག་ལས་རྩལ་སྦྱང་གི་གཞི་རྩའི་ཤེས་བྱ་དང་གཞུང་ལུགས་ཆ་ཙམ་བརྗོད་མཁན་གྱི་དགེ་རྒན་ནི་དུས་རབས་ཉེར་གཅིག་པའི་གདོང་བསུ་བཞིན་པའི་མདོ་དབུས་མཐོ་སྒང་དུ་ད་རུང་རི་བོང་གི་རྭ་དང་རུས་སྦལ་གྱི་སྤུ་རེད།འདི་ལྟ་བུའི་སློབ་གསོའི་མཁའ་དབུགས་ཁྲོད་ནས་མི་རིགས་དང་རྒྱལ་ཁབ།འཛམ་གླིང་གི་ཞི་བདེ་དང་འཕེལ་རྒྱས།འཆམ་མཐུན་ལ་ལག་རྗེས་མི་དམན་པ་འཇོག་ཐུབ་པའི་མི་རབས་རྗེས་མ་ཞིག་གསོ་སྐྱོང་བྱ་ཐུབ་མིན་ལ་སྐུ་ཉིད་ཀྱིས་ཀྱང་བསམ་བློ་ཞིག་གཏོང་རོགས།ལྔ།སློབ་ཐོན་འཇོན་མི་སྤྱི་ཚོགས་ཀྱི་དགོས་མཁོ་དང་མི་འཚམས་པའི་གནད་དོན།བརྡ་འཕྲིན་དང་ཚན་རྩལ་རིག་གནས་བླ་ལྷག་ཏུ་འཕེལ་བཞིན་པའི་ད་ལྟའི་དུས་རབས་སུ།སློབ་གསོ་ནི་སྤྱི་ཚོགས་འཕེལ་རྒྱས་ཀྱི་འགྲོས་དང་བསྟུན་ནས་འགྲོ་བཞིན་ཡོད་ལ།ཚན་རྩལ་རིག་གནས་ཀྱིས་རྒྱལ་སྤྱིའི་འགྲན་རྩོད་ཁྲོད་ཐག་གཅོད་རང་བཞིན་གྱིས་ཛ་དྲག་གི་འཐབ་འཛིང་བྱེད་བཞིན་མཆིས་པས།ང་ཚོ་འཚོ་སྡོད་བྱེད་པའི་སྤྱི་ཚོགས་ཀྱི་གྲུབ་ཆ་གཙོ་བོ་མི་རྣམས་ཀྱི་ཤེས་རིག་གི་བྱང་ཚད་དེ་ཚད་མཐོར་སླེབས་དགོས་པར་འབོད་སྐུལ་ཡང་ཡང་གཏོང་ཀྱིན་ཡོད།དེར་བརྟེན་ང་ཚོའི་མདོ་དབུས་མཐོ་སྒང་དུ་གནས་བརྟེན་འཆའ་བཞིན་པའི་མིའི་རིགས་ཀྱི་སྤུས་ཀ་དོན་དངོས་དང་མཐུན་པར་མཐོར་འདེགས་སུ་གཏོང་དགོས་ནའང་གཙོ་བོར་སློབ་གསོ་ལ་བརྟེན་དགོས།ལྷག་པར་དུ་སློབ་གྲྭའི་སློབ་གསོ་དེ་དུས་རབས་དང་སྤྱི་ཚོགས་ཀྱི་འཕེལ་རྒྱས་དང་དགོས་མཁོ་དངོས་ལ་གཞིགས་ནས་བཀོད་སྒྲིག་ཚགས་དམ་པོ་ཞིག་བྱེད་རྒྱུ་ནི་སློབ་གསོ་བྱ་བའི་གནད་འགག་གཙོ་བོ་ཞིག་རེད།ད་ལྟའི་དུས་སྐབས་སུ་གློག་རྡུལ་དྲ་བའི་རྩིས་འཁོར།བརྡ་འཕྲིན་བརྒྱུད་གཏོང་།རྡུལ་ཕྲན་དང་འོད་ནུས་ཞིབ་འཇུགབར་སྟོང་འཕུར་བསྐྱོད།གོ་ལ་གཞན་གྱི་གཏེར་ཁ་སྔོག་འདོན་སོགས་ཚན་རྩལ་གྱིས་འཇིག་རྟེན་ལ་ཁ་ལོ་བསྒྱུར་བཞིན་ཡོད་ནའང་།ད་རུང་ང་ཚོའི་སློབ་གྲྭ་ཆེན་མོ་དག་ན་མི་རིགས་རང་ཉིད་ཀྱི་རྩོམ་རིག་དང་ལོ་རྒྱུས།བརྡ་སྤྲོད།ནང་དོན་རིག་པ།སྨན་དང་ཡིག་བསྒྱུར་བཅས་ཀྱི་ཆེད་གཉེར་ཙམ་ལས་མིག་སྔར་གྱི་སྤྱི་ཚོགས་འཕེལ་རྒྱས་ལ་མེད་དུ་མི་རུང་བའི་ཤེས་བྱ་མང་བོ་ཞིག་ཉིན་རེ་ལས་ཉིན་རེར་སྟོང་ཆར་འགྱུར་བཞིན་ཡོད་མོད།འོན་ཀྱང་མཁྲེགས་འཛིན་གྱི་ལྟ་བའི་ཀློང་ན་རང་ཉིད་ཤེས་ལྡན་པར་ཁས་འཆེས་པ་རྣམས་ཀྱིས་སྤྱི་ཚོགས་ཀྱི་དགོས་མཁོ་དངོས་ལ་ཆ་ཙམ་མི་ལྟ་བར་རྗེས་རབས་པ་ཁ་ཤས་ཤིག་སྐྱེད་བསྲིང་བྱ་བཞིན་ཡོད་མོད།ང་ཚོའི་བཅོས་བསྒྱུར་སྤུ་ཙམ་ཡང་མེད་པར་ཤེས་ལྡན་མི་སྣ་སྐྱེད་བསྲིང་བྱེད་པའི་སློབ་གསོའི་ལམ་ལུགས་འདི་དེང་རབས་སྤྱི་ཚོགས་ཀྱི་དགོས་མཁོ་དང་གཏན་ནས་མི་འཚམས་པས།ས་གནས་མི་རིགས་ཀྱི་སློབ་ཆེན་དག་ནས་མཐར་ཕྱིན་པའི་སློབ་མ་རྣམས་ཀྱིས་མི་རིགས་རང་གི་ས་གནས་ནས་ཀྱང་བྱ་བ་ལེགས་པོ་ཞིག་ཐག་གཅོད་བྱ་དཀའ་བས།ནང་ལོགས་དང་ཕྱི་རྒྱལ་ལྟ་བུ་ནས་བྱ་བ་ལེགས་པོ་ཞིག་སྒྲུབ་ཐུབ་མིན་དོན་དངོས་ཀྱིས་ང་ཚོར་ཁ་ལན་གསལ་དག་ཏུ་སྤྲད་འདུག་ནའང་།ད་རུང་སློབ་གྲྭ་ཆེན་མོ་དག་གིས་སྤྱི་ཚོགས་དང་འཛམ་གླིང་གི་གནས་བབ་ལ་གཞིགས་ཏེ་སློབ་གསོའི་ལམ་ལུགས་ལ་འགྱུར་བཅོས་ཆ་ཙམ་ཡང་མ་བྱས་ན།མི་རིགས་གཞན་གྱི་ལོ་རབས་དྲུག་ཅུའི་སློབ་གསོའི་ལམ་ལུགས་ཀྱི་རྒྱགས་ཕྱེ་རྙིང་བས་སྐྱེད་བསྲིངས་བྱས་པའི་མི་རིགས་ཀྱི་ཤེས་ལྡན་མི་སྣ་དག་གིས་དུས་རབས་གསར་བའི་ཁ་གཅོག་ཐབས་ཡེ་ནས་མེད།མི་རིགས་ཀྱི་སློབ་གྲྭ་བ་མང་བོ་ཞིག་གིས་བྱ་བའི་ལས་གནས་མ་རྙེད་པར་མཐར་རང་ཁྱིམ་དུ་ལྷུང་རྐྱང་བྱས་པས་ཕྱུགས་ཟོག་འཚོ་བ་དང་ཞིང་ལས་གཉེར་བ།ཡང་ལ་ལས་ལས་བཙོག་པོ་དེ་འདྲ་མ་འདོད་པར་གང་སར་རྐུ་བྱེད་པ།ཁྲིམས་འགལ་གྱི་བྱ་བར་འཇུག་པའི་གནས་སྟངས་སྔར་ལས་ཚད་མཐོར་ཆགས་པར་མ་ཟད།སྤྱི་ཚོགས་དང་ཁྱིམ་བདག་མང་བོ་ཞིག་ལ་རྙོག་དྲ་མང་བོ་བཟོས།སློབ་གྲྭ་ཆེན་མོ་བའི་ལས་ཤོར་གྱི་གནས་སྟངས་དེ་ཐག་གཅོད་ལེགས་པོ་ཞིག་གཏན་ནས་བྱ་ཐུབ་ཀྱིན་མེད་པས།དཔལ་འབྱོར་གྱི་ཡོང་འབབ་ཞན་ཞིང་རིག་གནས་ཀྱི་ཆུ་ཚད་དམའ་བའི་མི་རིགས་ས་ཁུལ་གྱི་རོང་འབྲོག་མང་ཚོགས་མང་བོའི་བསམ་བློའི་སྟེང་གནོན་ཤུགས་ཆེན་པོ་ཞིག་བསྐྱལ་འོང་བར་མ་ཟད།ལོ་རེར་སློབ་བཤོལ་བྱེད་པའི་སློབ་མའི་གྲངས་ཚད་མཐོ་རུ་བསྙེགས་པ་དང་།སློབ་མ་མང་ཆེ་ཤོས་ཀྱི་སློབ་སྦྱོང་གི་དགའ་སྣང་དེ་ཡང་གཏད་སོ་མེད་པ་ཞིག་ཏུ་ཆགས་བཞིན་ཡོད།ལྷག་པར་དུ་བོད་ཀྱི་འབྱོར་བ་ཅན་དང་ཤེས་ཡོན་ཅན།བླ་སྦྲུལ་མང་བོས་རང་གི་ཕྲུ་གུ་དང་ཉེ་མི་རྣམས་མངོན་སུམ་འཛེམས་མེད་དུ་མི་རིགས་གཞན་གྱི་སློབ་གྲྭར་བསྐྱལ་བཞིན་ཡོད་པས།མི་རིགས་ཀྱི་སྐད་དང་རིག་གནས་ལ་གཏན་བྲལ་བྱེད་བཞིན་པའི་གནས་ཚུལ་འདིས་མི་རིགས་སློབ་གསོ་ཐད་ཀར་དུ་ཉེན་གནས་སུ་བསྐྱལ།འབྲེལ་ཡོད་ལས་ཁུངས་ཀྱིས་སྤྱི་ཚོགས་ཀྱི་དགོས་མཁོ་དང་འཕེལ་རྒྱས།ཁྱབ་ཁོངས་བཅས་ལ་དབྱེ་ཞིབ་དང་ཞིབ་འཇུག་ལེགས་པོ་ཞིག་བགྱིས་ཏེ།མི་རིགས་ཀྱི་སྐད་དང་རིག་གནས་གཙོ་བྱས་ནས་སློབ་ཆེན་ཁག་ཏུ་ཆེད་གཉེར་མང་བོ་སྒྲིག་འཛུགས་བྱ་རྒྱུ་ནི་མི་རིགས་སློབ་གསོའི་དར་རྒུད་དང་འབྲེལ་ཡོད།མཁས་དབང་དགེ་འདུན་ཆོས་འཕེལ་གྱིས།རྙིང་བ་ཐམས་ཅད་ལྷ་ཡི་སྲོལ་དུ་བསྒྲགས།།གསར་བ་ཐམས་ཅད་བདུད་ཀྱི་འཕྲུལ་དུ་སེམས།།ངོ་མཚར་ཐམས་ཅད་ཐན་ལྟས་ཉིད་དུ་སྒོམ།།འདི་ནི་ད་ལྟའི་བར་དུ་རང་རེའི་སྲོལ།།ཞེས་གསུངས་པ་ནང་བཞིན་མི་རིགས་ཀྱི་སྐད་དང་རིག་གནས་ནི་མི་རིགས་རང་གི་སྲིད་འབྱོར་རིག་གསུམ་འཕེལ་བྱེད་ཀྱི་རྩ་བ་ལྟ་བུར་ཆགས་པས།མི་རིགས་ནི་ནམ་ཡང་མི་རིགས་ཀྱི་སྐད་དང་རིག་གནས་དང་ཁ་བྲལ་ཏེ་གཏན་ནས་འཚོ་ཐབས་མེད།དེ་ནི་ཁོ་རང་ཚོའི་རྟག་བརྟན་གྱི་བླ་སྲོག་ཡིན་པའི་རྐྱེན་དེ་རེད།ལྷག་པར་དུ་དུས་ཚོད་སྐར་ཆ་རེ་ལའང་འཕེལ་རྒྱས་ཀྱི་གོམ་ཁ་ནམ་མཁའི་གློག་ཞགས་ལས་མྱུར་བའི་དུས་རབས་དང་སྤྱི་ཚོགས་གསར་བས་ང་ཚོར་ནམ་ཡང་ངང་སྒུག་བྱེད་མི་སྲིད་པས།དེ་སྔོན་རྒྱའི་ཆེད་མཁས་ཤིག་གིས་བརྗོད་དོན།སྔོན་བྱུང་ལ་སྐྱབས་བཅོལ་བྱེད་པའི་མི་རིགས་ཤིག་ལ་མདུན་ལམ་མེད་ལ།རང་ཉིད་ཀྱི་ཕ་མེས་བརྗེད་པའི་མི་རིགས་ཤིག་ལ་རེ་བའང་མེད།ཅེས་པ་བརྗོད་པ་ལྟར།ང་ཚོས་དེང་རབས་དང་གནའ་རབས།ཤེས་བྱ་གསར་རྙིང་སོགས་ཀྱི་གདོང་ཐུག་དྲག་པོ་རྒྱག་བཞིན་པའི་ད་ལྟའི་དུས་སྐབས་སུ།རང་རེའི་མེས་པོ་རྣམས་ཀྱིས་རྣམ་དཔྱོད་ཀྱི་རྩལ་ལས་བསྲུབས་པའི་མི་རིགས་རང་གི་ཤེས་རིག་གི་གཏེར་ཆེན་བུམ་པ་འདི་ཉིད་མི་ཉམས་གོང་དུ་སྤེལ་བའི་འོས་འགན་ཕྲག་ཏུ་ལེན་དགོས་ལ།མི་རིགས་གཞན་གྱི་སྔོན་ཐོན་གྱི་ཚན་རྩལ་དང་རིག་གནས།དཔལ་འབྱོར།སློབ་གསོ་བཅས་ཀྱི་ལེགས་ཆ་རྣམས་དུས་ལྟར་བསྡུ་ལེན་བྱེད་པའི་འོས་འགན་དེ་མ་སྐུལ་དང་བླང་སྒོས་ཕྲག་ཏུ་ལེན་དགོས།འདི་ནི་མི་རིགས་ཤིག་གི་གནམ་འཕངས་གཅོད་པའི་བྱ་རྒོད་ཀྱི་གཤོག་ཟུང་ལྟ་བུ་ཡིན།དེང་རབས་ཅན་གྱི་སྣ་འཛོམས་རང་བཞིན་གྱི་ཐོན་སྐྱེད་གསར་བའི་ཁྲོད།ཤེས་བྱ་ནི་ཐོན་སྐྱེད་གསར་བར་འཇུག་པའི་སྲོག་རྩ་ལྟ་བུ་ཡིན་པས།མི་རབས་རྗེས་མ་དག་ལ་ཚན་རྩལ་རིག་གནས་ཀྱི་རྨང་གཞི་བརྟན་པོ་ཞིག་མེད་ན།རྒྱལ་ཁབ་དང་མི་རིགས་ཀྱིས་འཛམ་གླིང་གི་ཁྱོད་ཤི་ང་གསོན་གྱི་འགྲན་རྩོད་ཁྲོད་ནས་ཡར་བསྐྱོད་བྱ་རྒྱུ་ནི་ལས་སླ་མོ་ཞིག་ག་ལ་ཡིན།ང་ཚོས་ངེས་པར་དུ་བློ་མཐུན་ཏེན་ཞའོ་ཕིན་གྱིས།སློབ་གསོ་ནི་དེང་རབས་ཅན་དང་འཛམ་གླིང་།མ་འོངས་པར་ཁ་ཕྱོགས་དགོས་པའི་རྩ་དོན་རྒྱུན་འཁྱོངས་བྱས་ཏེ།མི་རིགས་ཀྱི་སློབ་གསོའི་སྒྲིག་གཞི་ལེགས་བཅོས་དང་བསླབ་གཞིའི་ནང་དོན་དར་སྤེལ།ཆེད་གཉེར་གསར་བ་ཁ་སྣོན་བགྱིས་ནས་མི་རིགས་ས་ཁུལ་གྱི་སློབ་མ་འདི་དག་ཀྱང་ཀུན་སྤྱོད་དང་ཤེས་རིགལུས་པོ་བཅས་ཀྱི་ཕྱོགས་ནས་བདེ་ཐང་ངང་སྤུས་ཀ་མཐོར་འདེགས་སུ་གཏོང་བར་མཐའ་གཅིག་ཏུ་འབུངས་དགོས་པར་མ་ཟད།མི་རིགས་ཀྱི་སློབ་མ་འདི་དག་ལ་སྔར་ལས་འཐུས་སྒོ་ཚང་བའི་སྒོ་ནས་སློབ་གསོ་བཟང་བོ་མྱོང་དུ་བཅུག་སྟེ།ངེས་པར་དུ་རང་ཉིད་ཀྱི་རིན་ཐང་བྲལ་བའི་བླ་སྲོག་ལ་ཁ་ཕྱོགས་ནས་ཕ་སྐད་དང་།རྒྱལ་ཁབ་དང་འཚོ་གནས་ལ་ཁ་ཕྱོགས་ནས་རྒྱ་ཡིགའཛམ་གླིང་དང་མ་འོངས་པར་ཁ་ཕྱོགས་ནས་དབྱིན་ཡིག་དང་གློག་ཀླད་སྦྱོང་དགོས་པའི་འགྲོ་ལམ་ཡངས་པོར་ཕྱེས་ནས།དུས་རབས་ཀྱི་འགྲོས་དང་དེང་རབས་ཀྱི་དགོས་མཁོ་དངོས་དང་ཡོངས་སུ་འཚམས་པའི་ཤེས་ལྡན་མི་སྣ་འབོར་ཆེན་ཞིག་སྐྱེད་བསྲིང་བྱེད་རྒྱུ་ནི་སྤྱི་ཚོགས་རིང་ལུགས་དེང་རབས་ཅན་བཞི་འཛུགས་བསྐྲུན་དང་མི་རིགས་རང་གི་འཕེལ་རྒྱས་ལ་འབྲེལ་བ་ཁ་ཚ་དགོས་གཏུགས་སུ་ཡོད་པས།རླབས་ཆེན་གྱི་སློབ་གསོའི་བྱ་བཞག་འདི་ལ་ཀུན་གྱིས་རང་ས་ནས་ཁ་མིག་ཡར་ལྟའི་ཚུལ་གྱི་དོ་ཁུར་ལེགས་པོ་ཞིག་བྱེད་རྒྱུ་ནི་ཤིན་ཏུ་གལ་ཆེའོ།།